Korten a fost grav rănit la "Wolfsschanze", cartierul general operativ al lui Hitler de lângă Rastenburg, în timpul Atentatului din 20 iulie 1944, prin care colonelul Claus von Stauffenberg a încercat să îl asasineze pe Hitler prin plasarea în apropierea lui a unei bombe. Heinz Linge, ordonanța lui Hitler, care a pătruns la scurtă vreme după explozie în baraca unde avusese loc conferința militară, a precizat că l-a găsit pe generalul Korten cu picioarele zdrobite și zbătându-se între viață și moarte. La două zile după încercarea de asasinat, generalul Korten a decedat din cauza rănilor în spitalul militar de la cartierul general al Führerului. La fel ca și alte victime militare ale atentatului, Rudolf Schmundt și Heinz Brandt, a fost avansat post-mortem, în cazul său la gradul de general-colonel.